CELEX: 22005D0024
Language: sl
Date: 2005-02-08 00:00:00
Title: Sklep Skupnega odbora EGP št. 24/2005 z dne 8. februarja 2005 o spremembi poslovnika Skupnega odbora EGP

23.6.2005   
            
            
               SL
            
            
               Uradni list Evropske unije
            
            
               L 161/54
            
         SKLEP SKUPNEGA ODBORA EGP
   št. 24/2005
   z dne 8. februarja 2005
   o spremembi poslovnika Skupnega odbora EGP
   SKUPNI ODBOR EGP JE —
   ob upoštevanju Sporazuma o Evropskem gospodarskem prostoru, kot je bil prilagojen s Protokolom o prilagoditvi Sporazuma o Evropskem gospodarskem prostoru, v nadaljnjem besedilu „Sporazum“, in zlasti člena 92(3) Sporazuma,
   ob upoštevanju naslednjega:
   
               (1)
            
            
               Poslovnik Skupnega odbora EGP je bil sprejet s Sklepom Skupnega odbora št. 1/94 z dne 8. februarja 1994 (1).
            
         
               (2)
            
            
               V skladu z Aktom o pogojih pristopa Republike Avstrije, Republike Finske in Kraljevine Švedske in prilagoditvah Pogodb, na katerih temelji Evropska unija (2), je Evropska unija sestavila besedila aktov ES, ki jih je treba vključiti v priloge k Sporazumu, v finskem in švedskem jeziku, sklepi skupnega odbora EGP o spremembi prilog ali protokolov k Sporazumu v finskem in švedskem jeziku pa so objavljeni v oddelku EGP Uradnega lista Evropske unije.
            
         
               (3)
            
            
               Po začetku veljavnosti Pogodbe iz Nice (3) se Uradni list Evropskih skupnosti imenuje Uradni list Evropske unije.
            
         
               (4)
            
            
               V skladu s Sporazumom o udeležbi Češke republike, Republike Estonije, Republike Ciper, Republike Madžarske, Republike Latvije, Republike Litve, Republike Malte, Republike Poljske, Republike Slovenije in Slovaške republike v Evropskem gospodarskem prostoru („Sporazum o širitvi EGP“) (4), podpisanim 14. oktobra 2003 v Luxembourgu, je treba ustrezno prilagoditi seznam jezikov Sporazuma.
            
         
               (5)
            
            
               Glede na to, da Sporazum o širitvi EGP še ne velja, se pa uporablja začasno, se bo tudi ta sklep do začetka veljavnosti Sporazuma o širitvi EGP uporabljal začasno —
            
         SKLENIL:
   Člen 1
   
               1.
            
            
               Besedilo člena 6(2) se nadomesti z naslednjim:
            
         
      „Besedila aktov ES, ki jih je treba v skladu s členom 102(1) vključiti v priloge k Sporazumu, so enako verodostojna v češkem, danskem, nizozemskem, angleškem, estonskem, finskem, francoskem, nemškem, grškem, madžarskem, italijanskem, latvijskem, litovskem, malteškem, poljskem, slovaškem, slovenskem, španskem in švedskem jeziku, kakor je objavljeno v Uradnem listu Evropske unije. Besedila se sestavijo v islandskem in norveškem jeziku in jih Skupni odbor EGP potrdi skupaj z ustreznimi sklepi iz odstavka 1.“
   
   
               2.
            
            
               Besedilo člena 11(1) se nadomesti z naslednjim:
            
         
      „Sklepi Skupnega odbora EGP o spremembi prilog ali protokolov k Sporazumu se objavijo v češkem, danskem, nizozemskem, angleškem, estonskem, finskem, francoskem, nemškem, grškem, madžarskem, italijanskem, latvijskem, litovskem, malteškem, poljskem, slovaškem, slovenskem, španskem in švedskem jeziku v oddelku EGP Uradnega lista Evropske Unije ter v islandskem in norveškem jeziku v Dopolnilu EGP k Uradnemu listu Evropske Unije.“
   
   Člen 2
   Ta sklep začne veljati z dnem sprejetja.
   Člen 3
   Ta sklep se objavi v oddelku EGP in Dopolnilu EGP Uradnega lista Evropske unije.
   
      V Bruslju, 8. februarja 2005
      
         
            Za Skupni odbor EGP
         
         
            Predsednik
         
         Richard WRIGHT
      
   
   
      (1)  UL L 85, 30.3.1994, str. 60.
   
      (2)  UL C 241, 29.8.1994, str. 21, kakor je bil spremenjen z UL L 1, 1.1.1995, str. 1.
   
      (3)  UL C 80, 10.3.2001, str. 26.
   
      (4)  UL L 130, 29.4.2004, str. 3.